**PR 05/2017**

**2017. július 5.**

**Sajtóközlemény: Az EASO éves jelentése az EU menekültügyi helyzetéről és a menekültekkel kapcsolatos legfrissebb számadatok**

***Az Európai Menekültügyi Támogatási Hivatal (EASO) a mai napon tette közzé évente megjelenő referenciajelentését, az Európai Unió menekültügyi helyzetéről szóló, 2016-os éves jelentést. A jelentés célja, hogy átfogó képet adjon a menekültügy helyzetéről az EU+ országaiban (az uniós tagállamok, Norvégia, Svájc, Izland és Lichtenstein). Ennek érdekében megvizsgálja az EU-hoz benyújtott nemzetközi védelem iránti kérelmeket, elemzi a kérelmekre és a határozatokra vonatkozó adatokat, és megvizsgálja a menekültügyi tendenciákat, beleértve az év folyamán tapasztalt fő problémákat és válaszlépéseket, a fontosabb intézményi és jogi fejleményeket, és áttekintést ad a közös európai menekültügyi rendszer (KEMR) gyakorlati működéséről.***

\*\*

2016-ban csaknem 1,3 millió nemzetközi védelem iránti kérelmet nyújtottak be az EU+ országokban. Ez 2015-höz képest 7%-os csökkenést jelent, amikor közel 1,4 millió kérelmet nyújtottak be. Azonban a menekültkérelmeknek az elmúlt két évben tapasztalt jelentős növekedése az elsőfokú határozatok növekedéséhez vezetett: 2016-ban az EU+ országokban közel 1,15 millió elsőfokú határozat született, ami 84%-os növekedést jelent 2015-höz képest. A másodfokú határozatok száma is 21%-kal nőtt 2016-ban 2015-höz képest. A kérelmek első fokon történő elfogadásának aránya 61% volt, ami növekedést jelent az előző évhez képest.

A nyilvántartásba vett menedékkérők között a legnagyobb számban Szíria, Afganisztán, Irak, Pakisztán és Nigéria állampolgárai képviseltették magukat. A legfőbb fogadó országok Németország, Olaszország, Franciaország, Görögország és Ausztria voltak. 2015-höz képest 7%-kal több kérelmező várt a kérelemre vonatkozó végleges határozatra, amely az EU+ országok menekültügyi és fogadó rendszerére folyamatos nyomást jelent.

A szíriai válság továbbra is az egyik kulcstényező a nemzetközi védelem iránti kérelmek számát illetően az EU+ országokban. A Szíriából érkező állampolgárok nyújtották be a legtöbb kérelmet, amely az EU+ országokban benyújtottak 26%-át jelenti.

2016-ban több mint 65 ezer kísérő nélküli kiskorú (UAM) kért nemzetközi védelmet az EU+ országokban, 37%-kal kevesebben, mint az előző évben. A kísérő nélküli kiskorúak által benyújtott kérelmek 37%-át afgán nemzetiségűek nyújtották be az EU+ országokban.

A 2017 első hónapjaira vonatkozó **legfrissebb adatok** a nemzetközi védelem irántibenyújtott kérelmek további csökkenését mutatják a 2016, 2015 és a 2014 második felében jelentett havi adatokhoz képest. Azonban a 2017 első hónapjaiban mért számadatok továbbra is magasabbak a 2014 első felében mértekhez képest. Továbbra is Szíria az EU+ országaiban 2017. január és május között regisztrált kérelmezők fő származási országa. Azonban ebben az időszakban a szíriai állampolgárok mindössze 13%-át jelentették az EU+ országokban kérelmet benyújtóknak, amely jelentős változás az előző évhez képest, amikor a szíriai állampolgárok a kérelmezők egynegyedét jelentették. 2017 első négy hónapjában Szíria, valamint három másik származási ország, Afganisztán, Nigéria és Irak állampolgárai tették ki az EU+ országokban kérelmet benyújtók egyharmadát. A kísérő nélküli kiskorúak körében még mindig az afgán származásúak aránya a legjelentősebb. Május végén több mint 595 ezer eset várt elsőfokú határozatra, amelyek 59%-a hat hónapnál is régebben vár.

*Az EASO-val kapcsolatos további információkért lépjen kapcsolatba Jean-Pierre Schembrivel a következő e-mail címen:* *jean-pierre.schembri@easo.europa.eu* *(kövessen bennünket a Twitteren:* [*@EASO*](https://twitter.com/EASO)*).*